Il-mewt ta' Miriam Pace: Il-periti mmultati u ordnati jagħmlu xogħol fil-komunità bla ħlas Il-Perit Roderick Camilleri ta' 38 sena u l-Perit Anthony Mangion ta' 73 sena kien mmultati €18,000 bejniethom u ordnati jagħmlu 880 siegħa xogħol fil-komunità bla ħlas bejniethom wara li nstabu ħatja tal-qtil involontarju ta' Miriam Pace. Il-każ imur lura għat-2 ta' Marzu 2020 meta Pace, li kellha 54 sena, tilfet ħajjitha traġikament wara li ġġarrfet darha fi Triq Joseph Abela Scolaro, Ħamrun, waqt li ħdejha kien qed isir xogħol ta' kostruzzjoni. Hija kienet instabet mirduma taħt it-tifrik. B'kollox, f'dawn il-proċeduri xehdu xejn inqas minn 61 xhud inkluż Carmel Pace, ir-raġel tal-vittma u ż-żewġt uliedhom. L-espert Mario Scerri xehed li Pace kellha fratturi estensivi fuq il-qasba tas-sieq il-leminija u l-għaksa l-leminija. Qal li riżultat tad-debris li waqa' fuha hija spiċċat belgħet ammont ta' trab. Il-kawża tal-mewt ġiet stabbilita li kienet asphysixa riżultat tat-tiġrif fil-bini. Intqal li Pace ma mititx mill-ewwel mal-waqgħa tal-bini iżda mietet ftit tal-ħin wara. Fix-xhieda tiegħu, Carmel Pace kien stqarr li martu kelllha ansjetà kbira minħabba x-xogħol li kien qed isir maġenb id-dar tagħha. Qal li dakinhar tal-inċident huwa kien ċemplilha u kellimha. Ftit wara, wieħed mill-kollegi tiegħu infurmah li kenet waqgħet dar u meta pprova jċempel lil martu din ma rrispondietx. Meta wasal fuq il-post, ma sabx daru hemm u lill-iżviluppatur qallu "issa għidli kif se nġib lill-mara minn taħt il-borġ ġebel." Aktar tard huwa kien infurmat li martu kienu sabuha mejta. Qal li kien tilef il-memorj kollha li kellhom fid-dar tagħhom u anke affarijiet oħra ta' deheb li kellhom. Irnexxielu biss jiġbor xi għamara li kellu. F'rapport li kien ippreżenta fil-Qorti bil-kwotazzjonijiet kollha ta' dak li tilef mill-binja u l-kontenut tagħha, l-ammont totali ġie stmat li kien ilaħħaq il-€593,000. Fis-sentenza tagħha, il-Qorti preseduta mill-Maġistrat Joseph Mifsud, filwaqt li nnotat li sar ftehim għall-kumpens għad-danni sofferti minn persuni varji ħadd m'għandu jippretendi li l-ġustizzja tieqaf hemm. "L-ebda tletin biċċa tal-fidda m'huma se jġibu lura lil Miriam Pace u dan m'għandux jintesa'. F'dan il-pajjiż hawn kultura li l-ħajja tkun protetta mill-konċepiment sal-mewt. Il-proprjetà tista' terġa' tinbena mill-ġdid iżda l-ħajja ma tinġabx lura." Il-Maġistrat Mifsud qal li s-soċjetà tistenna mill-professjonisti li jwettqu ħidmiethom skont il-ġurament tal-ħatra tagħhom. Qal li s-soċjetà tippretendi l l-professjonisti u lil dawk li jiggwidaw jagħmlu xogħolhom sew skont dak li tipprovdi l-liġi u s-sens komun. Qal li hemm persuni li meta se jsir żvilupp qrib il-proprjetà tagħhom jaħsbu li wasal l-aħħar tad-dinja gaħlihom. "Hemm min ma jkollux mezzi jibqa' fid-dar tiegħu jitlob il-ġurnata kollha u hemm min ikollu joħroġ minn daru biex jevita l-periklu." "Ir-regolamenti għandhom jitħarsu minn kulħadd u ħadd fl-ebda awtorità m'għandu jibża' mill-cowboys anke jekk jittieħdu miżuri drastiċi biex tkun protetta l-ħajja," tenna l-Maġistrat Mifsud. Il-Qort poġġiet lill-Perit Camilleri taħt ordni ta' servizz fil-komunità bil-kundizzjoni li jagħmel xogħol bla ħlas għal 480 siegħħa f'dak il-post u mmultata €10,000. Min-naħa l-oħra, lill-Perit Mangion kien ordnat jagħmel 400 siegħa xogħol fil-komunità bla ħlas u mmultat €8,000. Il-Prosekuzzjoni tmexxiet mill-Ispetturi Robert Vella u Matthew Galea.